答郭純老秘校贈笏
作者：米芾
朝代：宋

paragraphs: 銀蟾倒掛搖清輝，當中桂子初低垂。
飛空已歷萬古盡，下照不使秋毫欺。
轉盼冰輪湧東海，長天一派成琉璃。
栽培不畏雪霜苦，剪拂豈容刀斧爲。
明河無聲駕飛葉，紫府有陌馳修枝。
姮娥愛惜日已久，玉階亦貴秋風吹。
寧論匠石可斲削，還恐風雷堪出治。
列真洞府秘不得，紫微宮闕藏其私。
金童來授玉女捧，投之寶篋那能窺。
每當方士脫凡骨，賜予一根朝帝墀。
入手既覺袨服羽，照人端不羞朝曦。
乃知不是風塵物，握出風塵真所宜。
邇來地不愛此寶，名喧東魯誇珍奇。
千金欲易不可得，橫紋錯落青絲披。
胡爲夫子遠寄我，意以華豪驚絳帷。
低頭拜賜亦已厚，我欲效報君須知。
三年大聘獵英俊，捫膺吐氣生虹蜺。
揉藍綵服俯可取，携將直上青雲梯。
翱翔歡呼起拜舞，仰瞻日彩生堯眉。
雞人忽報洞天曉，看取飛升變化時。